CELEX: 52021PC0631
Language: el
Date: 2021-10-13
Title: Πρόταση ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης (ΕΕ) 2018/1994 με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.10.2021
            COM(2021) 631 final
            2021/0325(NLE)
            
            Πρόταση
            ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης (ΕΕ) 2018/1994 με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας    
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (στο εξής: οδηγία ΦΠΑ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων μορφών φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 31 Μαρτίου 2021, η Κροατία ζήτησε παράταση της παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας ΦΠΑ, προκειμένου να συνεχίσει να περιορίζει το δικαίωμα έκπτωσης του ΦΠΑ εισροών για την αγορά και τη χρηματοδοτική μίσθωση επιβατικών αυτοκινήτων, συμπεριλαμβανομένης της αγοράς όλων των συναφών αγαθών και υπηρεσιών. Μαζί με το αίτημα παράτασης, η Κροατία υπέβαλε έκθεση η οποία περιλαμβάνει επανεξέταση του ποσοστού που προβλέπεται για τον περιορισμό του δικαιώματος έκπτωσης.
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 22ας Απριλίου 2021, σχετικά με το αίτημα που υπέβαλε η Κροατία. Με επιστολή της 23ης Απριλίου 2021, η Επιτροπή γνωστοποίησε στην Κροατία ότι διέθετε όλες τις απαραίτητες πληροφορίες για την εκτίμηση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στο άρθρο 168 της οδηγίας ΦΠΑ προβλέπεται ότι ο υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές που πραγματοποιούνται για τις ανάγκες των φορολογούμενων πράξεών του. Στο άρθρο 168α παράγραφος 1 της οδηγίας ΦΠΑ προβλέπεται ότι ο ΦΠΑ που βαρύνει τις δαπάνες που συνδέονται με ακίνητο το οποίο αποτελεί μέρος της περιουσίας της επιχείρησης υποκειμένου στον φόρο και το οποίο χρησιμοποιείται από αυτόν ταυτόχρονα και για επιχειρηματικούς και για μη επιχειρηματικούς σκοπούς μπορεί να εκπίπτει μόνον κατ’ αναλογία του ποσοστού της χρησιμοποίησης του ακινήτου για τους σκοπούς των δραστηριοτήτων της επιχείρησης. Δυνάμει του άρθρου 168α παράγραφος 2 της οδηγίας ΦΠΑ, τα κράτη μέλη δύνανται επίσης να εφαρμόζουν αυτόν τον κανόνα για τις δαπάνες που συνδέονται με άλλα αγαθά τα οποία αποτελούν μέρος της περιουσίας της επιχείρησης όπως αυτά ορίζουν. Σύμφωνα με το άρθρο 26 παράγραφος 1 στοιχείο α) της ίδιας οδηγίας, η χρησιμοποίηση αγαθού, το οποίο ανήκει στην επιχείρηση, για τις ίδιες ανάγκες του υποκείμενου στον φόρο εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς έκπτωση του ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ όσον αφορά την ιδιωτική χρήση.
            
            
               Στην περίπτωση των επιβατικών αυτοκινήτων, το σύστημα αυτό είναι δύσκολο να εφαρμοστεί, ιδίως επειδή είναι δύσκολο να γίνει ο διαχωρισμός μεταξύ ιδιωτικής και επαγγελματικής χρήσης. Η τήρηση λογιστικών στοιχείων, εφόσον προβλέπεται, συνεπάγεται πρόσθετη επιβάρυνση τόσο για τις επιχειρήσεις όσο και για τη διοίκηση όσον αφορά τη διατήρηση των στοιχείων και τον έλεγχό τους. 
            
            
               Δυνάμει του άρθρου 395 της οδηγίας ΦΠΑ, τα κράτη μέλη μπορούν να εφαρμόσουν μέτρα παρέκκλισης από τις διατάξεις της οδηγίας ΦΠΑ για λόγους απλούστευσης της διαδικασίας είσπραξης του ΦΠΑ ή πρόληψης ορισμένων τύπων φοροδιαφυγής ή φοροαποφυγής, εφόσον έχουν λάβει έγκριση από το Συμβούλιο.
            
            
               Βάσει της εκτελεστικής απόφασης 2018/1994/ΕΕ του Συμβουλίου
                  2
               , επιτρέπεται επί του παρόντος στην Κροατία να περιορίσει στο 50 % το δικαίωμα έκπτωσης του ΦΠΑ που καταβάλλεται για την αγορά και τη χρηματοδοτική μίσθωση συγκεκριμένων επιβατικών αυτοκινήτων, συμπεριλαμβανομένης της αγοράς όλων των συναφών αγαθών και υπηρεσιών, όταν τα εν λόγω αυτοκίνητα δεν χρησιμοποιούνται αποκλειστικά για επαγγελματικούς σκοπούς. Το ειδικό μέτρο απαλλάσσει επίσης τους υποκείμενους στον φόρο από την υποχρέωση αντιμετώπισης της μη επαγγελματικής χρήσης των εν λόγω επιβατικών αυτοκινήτων ως παροχής υπηρεσιών. Τα επιβατικά αυτοκίνητα που εμπίπτουν σε αυτό το μέτρο είναι τα μηχανοκίνητα οχήματα που προορίζονται για τη μεταφορά προσώπων με κατ’ ανώτατο όριο οκτώ θέσεις καθημένων, εκτός από τη θέση του οδηγού. Τα επιβατικά αυτοκίνητα που χρησιμοποιούνται για ορισμένες ειδικές δραστηριότητες εξαιρούνται από τον περιορισμό του δικαιώματος έκπτωσης και αντιμετωπίζονται με βάση τους συνήθεις κανόνες. Αυτό ισχύει για οχήματα που χρησιμοποιούνται για την εκπαίδευση οδηγών, τη δοκιμή οχημάτων, τις υπηρεσίες επισκευής, οικονομική δραστηριότητα που περιλαμβάνει μεταφορά επιβατών και αγαθών, τη μεταφορά αποθανόντων ή τη μίσθωση, καθώς και για οχήματα που αγοράζονται με σκοπό τη μεταπώληση. Η εκτελεστική απόφαση 2018/1994/ΕΕ του Συμβουλίου ισχύει έως τις 31 Δεκεμβρίου 2021.
            
            
               Το παρόν αίτημα της Κροατίας για περαιτέρω παράταση του ειδικού μέτρου βασίζεται στους ίδιους λόγους με εκείνους που παρουσιάστηκαν στο προηγούμενο αίτημα. Το αίτημα συνοδεύεται από έκθεση, η οποία περιλαμβάνει επανεξέταση του περιορισμού του ποσοστού που εφαρμόζεται επί του δικαιώματος έκπτωσης, όπως απαιτείται από το άρθρο 6 παράγραφος 3 της εκτελεστικής απόφασης 2018/1994/ΕΕ του Συμβουλίου. Η Κροατία κρίνει ότι εξακολουθούν να ισχύουν οι προϋποθέσεις για την εφαρμογή του ειδικού μέτρου και ότι το όριο έκπτωσης 50 % του ΦΠΑ επί των εισροών που εφαρμόζεται σήμερα εξακολουθεί να είναι το πλέον ενδεδειγμένο. 
            
            
               Η Κροατία εξήγησε ότι, με βάση στοιχεία που παρασχέθηκαν τόσο από υποκείμενους στο φόρο όσο και από τις φορολογικές διοικήσεις, τα επιβατικά αυτοκίνητα που αποτελούν μέρος της περιουσίας της επιχείρησης εξακολουθούν να χρησιμοποιούνται για ιδιωτικούς σκοπούς κατά 50 % κατά μέσο όρο. Στο πλαίσιο αυτό, η Κροατία υπέβαλε δύο έρευνες που διενεργήθηκαν στις αρχές του 2021 σχετικά με τα επιβατικά αυτοκίνητα που χρησιμοποιούνται στο πλαίσιο επαγγελματικής και ιδιωτικής χρήσης, σύμφωνα με τις οποίες ο καθορισμός του ποσοστού του δικαιώματος έκπτωσης του φόρου επί των εισροών στο 50 % εξακολουθεί να είναι ρεαλιστικός.  
            
            
               Δεδομένου του θετικού αντικτύπου του ειδικού μέτρου στον διοικητικό φόρτο τόσο των φορολογουμένων όσο και των φορολογικών αρχών, προτείνεται να εγκριθεί η παράταση του ισχύοντος μέτρου παρέκκλισης. Η άδεια θα πρέπει να ισχύσει για ένα ακόμη, περιορισμένο, χρονικό διάστημα, δηλαδή έως τις 31 Δεκεμβρίου 2024, προκειμένου να καταστεί δυνατή η επανεξέταση της αναγκαιότητας και της αποτελεσματικότητας του μέτρου παρέκκλισης και του ποσοστού κατανομής μεταξύ επιχειρηματικής και μη επιχειρηματικής χρήσης στο οποίο βασίζεται. Αίτημα παράτασης θα πρέπει να αποσταλεί στην Επιτροπή έως τις 31 Μαρτίου 2024, συνοδευόμενο από έκθεση η οποία θα περιλαμβάνει επανεξέταση του ποσοστού που εφαρμόστηκε.
            
            
               Δεδομένου ότι η Κροατία επέλεξε, δυνάμει του άρθρου 168α παράγραφος 2 της οδηγίας ΦΠΑ, να εφαρμόσει το άρθρο 168α παράγραφος 1 της οδηγίας ΦΠΑ σε άλλα οικονομικά αγαθά που αποτελούν μέρος της περιουσίας της επιχείρησης πλην της ακίνητης περιουσίας, θα πρέπει, για λόγους πληρότητας, να περιληφθεί στον τίτλο και στο άρθρο 1 της εκτελεστικής απόφασης 2018/1994/ΕΕ του Συμβουλίου παραπομπή στο άρθρο 168α της εν λόγω οδηγίας.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Παρόμοιες παρεκκλίσεις όσον αφορά το δικαίωμα έκπτωσης έχουν χορηγηθεί και σε άλλα κράτη μέλη (Εσθονία
                  3
               , Ουγγαρία
                  4
               , Λετονία
                  5
               , Πολωνία
                  6
               , Ιταλία
                  7
                και Ρουμανία
                  8
               ).
            
            
               Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, τα κράτη μέλη μπορούν να διατηρήσουν τις εξαιρέσεις που ίσχυαν την 1η Ιανουαρίου 1979. Συνεπώς, υπάρχουν ορισμένες διατάξεις «αναστολής» που περιορίζουν το δικαίωμα έκπτωσης του ΦΠΑ όσον αφορά τα επιβατικά αυτοκίνητα. 
            
            
               Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                  9
               , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Άρθρο 395 της οδηγίας ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Όσον αφορά τη διάταξη της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς η αρχή της επικουρικότητας δεν ισχύει.
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και δεν συνιστά υποχρέωση.
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, ήτοι την απλούστευση της διαδικασίας είσπραξης του φόρου και την πρόληψη ορισμένων τύπων φοροδιαφυγής ή φοροαποφυγής. Ειδικότερα, δεδομένου ότι οι επιχειρήσεις ενδέχεται να δηλώνουν χαμηλότερο ΦΠΑ από τον πράγματι οφειλόμενο, και ότι ο έλεγχος των δεδομένων για τα διανυθέντα χιλιόμετρα είναι επαχθής για τις φορολογικές αρχές, ο περιορισμός κατά 50 % θα συμβάλει στην απλούστευση της είσπραξης του ΦΠΑ σε συγκεκριμένο τομέα.
            
            
               •Επιλογή της νομικής πράξης
            
            
               Προτεινόμενη νομική πράξη: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας ΦΠΑ, παρέκκλιση από τις κοινές διατάξεις περί ΦΠΑ είναι δυνατή μόνο κατόπιν έγκρισης από το Συμβούλιο, το οποίο αποφασίζει ομόφωνα έπειτα από πρόταση της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, διότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση βασίζεται σε αίτημα της Κροατίας και αφορά μόνο το εν λόγω κράτος μέλος.
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               Η πρόταση αποσκοπεί στην απλούστευση της διαδικασίας επιβολής του φόρου με την κατάργηση της υποχρέωσης των υποκείμενων στον φόρο να τηρούν αρχεία σχετικά με την ιδιωτική χρήση συγκεκριμένων επιβατικών αυτοκινήτων και, ταυτόχρονα, στην πρόληψη της φοροδιαφυγής στον τομέα του ΦΠΑ που οφείλεται στην τήρηση ανακριβών λογιστικών στοιχείων. Ως εκ τούτου, έχει δυνητικά θετικές επιπτώσεις τόσο για τις επιχειρήσεις όσο και για τη φορολογική διοίκηση. Η πρόταση υποβλήθηκε από την Κροατία ως κατάλληλο μέτρο και είναι ανάλογη με άλλες παρελθούσες ή υφιστάμενες παρεκκλίσεις.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Το μέτρο παρέκκλισης θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
               
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιορίζεται χρονικά και περιλαμβάνει ρήτρα λήξης ισχύος, η οποία έχει καθοριστεί για τις 31 Δεκεμβρίου 2024.
            
         
         
            
               Σε περίπτωση που η Κροατία εξετάσει το ενδεχόμενο νέας παράτασης του ειδικού μέτρου πέραν του 2024, θα πρέπει να υποβάλει στην Επιτροπή, το αργότερο έως τις 31 Μαρτίου 2024, έκθεση η οποία θα περιλαμβάνει επανεξέταση του μέγιστου ποσοστού, συνοδευόμενη από το αίτημα παράτασης.
            
            
               2021/0325 (NLE)
            
            
               Πρόταση
            
            
               ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης (ΕΕ) 2018/1994 με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας    
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  10
               , και ιδίως το άρθρο 395 παράγραφος 1 πρώτο εδάφιο,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Τα άρθρα 168 και 168α της οδηγίας 2006/112/ΕΚ προβλέπουν ότι ο υποκείμενος στον φόρο έχει δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται σε προμήθειες αγαθών που του παραδόθηκαν και παροχές υπηρεσιών που του παρασχέθηκαν για τους σκοπούς των φορολογούμενων πράξεών του. Το άρθρο 26 παράγραφος 1 στοιχείο α) της εν λόγω οδηγίας προβλέπει την υποχρέωση δήλωσης στοιχείων για την επιβολή ΦΠΑ όταν ένα περιουσιακό στοιχείο της επιχείρησης χρησιμοποιείται για τις ίδιες ανάγκες του υποκείμενου στον φόρο ή του προσωπικού του ή, γενικότερα, για σκοπούς ξένους προς την επιχείρησή του.
            
            
               (2)Η εκτελεστική απόφαση (ΕΕ) 2018/1994 του Συμβουλίου
                  11
               , επέτρεψε στην Κροατία να περιορίσει, έως τις 31 Δεκεμβρίου 2021, στο 50 % το δικαίωμα έκπτωσης του ΦΠΑ που καταβάλλεται για την αγορά και τη χρηματοδοτική μίσθωση συγκεκριμένων επιβατικών αυτοκινήτων οκτώ θέσεων κατ’ ανώτατο όριο, εκτός από τη θέση του οδηγού, συμπεριλαμβανομένης της αγοράς όλων των συναφών αγαθών και υπηρεσιών, όταν τα εν λόγω αυτοκίνητα δεν χρησιμοποιούνται αποκλειστικά για επαγγελματικούς σκοπούς. Η άδεια απάλλαξε επίσης τους υποκείμενους στον φόρο από την υποχρέωση αντιμετώπισης της μη επαγγελματικής χρήσης των εν λόγω επιβατικών αυτοκινήτων ως παροχής υπηρεσιών. 
            
            
               (3)Με επιστολή που πρωτοκολλήθηκε στην Επιτροπή στις 31 Μαρτίου 2021, η Κροατία ζήτησε να της επιτραπεί να να συνεχίσει να εφαρμόζει το ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ, προκειμένου να περιορίσει το δικαίωμα έκπτωσης όσον αφορά τις δαπάνες για ορισμένα επιβατικά αυτοκίνητα που δεν χρησιμοποιούνται αποκλειστικά για επαγγελματικούς σκοπούς (στο εξής: το αίτημα). 
            
            
               (4)Η Κροατία εφαρμόζει το άρθρο 168α παράγραφος 1 της οδηγίας 2006/112/ΕΚ όσον αφορά τον ΦΠΑ για δαπάνες που συνδέονται με άλλα οικονομικά αγαθά τα οποία αποτελούν μέρος της περιουσίας της επιχείρησης, σύμφωνα με το άρθρο 168α παράγραφος 2 της εν λόγω οδηγίας. Κατά συνέπεια, η εκτελεστική απόφαση (ΕΕ) 2018/1994 του Συμβουλίου θα έπρεπε να περιλαμβάνει παραπομπή στο άρθρο 168α της οδηγίας 2006/112/ΕΚ. 
            
            
               (5)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, με επιστολή της 22ας Απριλίου 2021, η Επιτροπή ενημέρωσε τα άλλα κράτη μέλη σχετικά με το αίτημα της Κροατίας. Με επιστολή της 23ης Απριλίου 2021, η Επιτροπή γνωστοποίησε στην Κροατία ότι διέθετε όλες τις απαραίτητες πληροφορίες για την εκτίμηση του αιτήματος.
            
            
               (6)Όπως απαιτείται από το άρθρο 6 παράγραφος 3 της εκτελεστικής απόφασης (ΕΕ) 2018/1994, η Κροατία υπέβαλε έκθεση που περιλαμβάνει επανεξέταση του ποσοστού που προβλέπεται για τον περιορισμό του δικαιώματος έκπτωσης. Με βάση τις διαθέσιμες επί του παρόντος πληροφορίες, η Κροατία επιβεβαίωσε ότι το όριο του 50 % εξακολουθεί να είναι δικαιολογημένο και ενδεδειγμένο.
            
            
               (7)Λαμβανομένου υπόψη του θετικού αντικτύπου του ειδικού μέτρου στον διοικητικό φόρτο των φορολογούμενων και των φορολογικών αρχών, θα πρέπει να επιτραπεί στην Κροατία να συνεχίσει να εφαρμόζει το ειδικό μέτρο. Η παράταση του ειδικού μέτρου θα πρέπει να περιοριστεί χρονικά, έως τις 31 Δεκεμβρίου 2024, ώστε να καταστεί δυνατή η αξιολόγηση της αποτελεσματικότητάς του και της καταλληλότητας του ποσοστού.
            
            
               (8)Στην περίπτωση που η Κροατία κρίνει ότι είναι αναγκαία νέα παράταση του ειδικού μέτρου, θα πρέπει να υποβάλει αίτημα παράτασης στην Επιτροπή έως τις 31 Μαρτίου 2024, συνοδευόμενο από έκθεση η οποία θα περιλαμβάνει επανεξέταση του ποσοστού που εφαρμόστηκε.
            
            
               (9)Το ειδικό μέτρο θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
            
            
               (10)Επομένως, η εκτελεστική απόφαση (ΕΕ) 2018/1994 θα πρέπει να τροποποιηθεί αναλόγως,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η εκτελεστική απόφαση (ΕΕ) 2018/1994 τροποποιείται ως εξής:
            
            
               1) ο τίτλος αντικαθίσταται από το ακόλουθο κείμενο:
            
            
               «Εκτελεστική απόφαση (EE) 2018/1994 του Συμβουλίου, της 11ης Δεκεμβρίου 2018, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας»·
            
            
               2) το άρθρο 1 αντικαθίσταται από το ακόλουθο κείμενο:
            
            
               «Άρθρο 1
            
            
               Κατά παρέκκλιση από το άρθρο 168 και το άρθρο 168α της οδηγίας 2006/112/ΕΚ, επιτρέπεται στην Κροατία να περιορίσει στο 50 % το δικαίωμα έκπτωσης του φόρου προστιθέμενης αξίας (ΦΠΑ) για τις δαπάνες που συνδέονται με επιβατικά αυτοκίνητα τα οποία δεν χρησιμοποιούνται αποκλειστικά για επαγγελματικούς σκοπούς.»·
            
            
            
               3) το άρθρο 6 αντικαθίσταται από το ακόλουθο κείμενο:
            
            
               «Άρθρο 6
            
            
               Η παρούσα απόφαση εφαρμόζεται από την 1η Ιανουαρίου 2019 έως τις 31 Δεκεμβρίου 2024.
            
            
               Αίτημα για παράταση της άδειας που προβλέπεται στην παρούσα απόφαση υποβάλλεται στην Επιτροπή μέχρι τις 31 Μαρτίου 2024 και συνοδεύεται από έκθεση η οποία περιλαμβάνει επανεξέταση του ποσοστού που καθορίζεται στο άρθρο 1.».
            
            
               Άρθρο 2
            
            
               Η παρούσα απόφαση απευθύνεται στη Δημοκρατία της Κροατίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        EE L 347 της 11.12.2006, σ. 1.
               
               
                  
                     (2)
                  
                        Εκτελεστική απόφαση (ΕΕ) 2018/1994 του Συμβουλίου, της 11ης Δεκεμβρίου 2018, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 320 της 17.12.2018, σ. 35.
               
               
                  
                     (3)
                  
                        Εκτελεστική απόφαση (EE) 2017/1854 του Συμβουλίου, της 10ης Οκτωβρίου 2017, για την τροποποίηση της εκτελεστικής απόφασης 2014/797/ΕΕ, με την οποία επιτρέπεται στη Δημοκρατία της Εσθονίας να εφαρμόσει μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 17), η οποία ίσχυσε έως τις 31 Δεκεμβρίου 2020.
               
               
                  
                     (4)
                  
                        Εκτελεστική απόφαση (ΕΕ) 2018/1493 του Συμβουλίου, της 2ας Οκτωβρίου 2018, με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 252 της 8.10.2018, σ. 44.
               
               
                  
                     (5)
                  
                        Εκτελεστική απόφαση (ΕΕ) 2018/1921 του Συμβουλίου, της 4ης Δεκεμβρίου 2018, για την τροποποίηση της εκτελεστικής απόφασης 2015/2429 με την οποία επιτρέπεται στη Λετονία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 311 της 7.12.2018, σ. 36.
               
               
                  
                     (6)
                  
                        Εκτελεστική απόφαση (ΕΕ) 2019/1594 του Συμβουλίου, της 24ης Σεπτεμβρίου 2019, για την τροποποίηση της εκτελεστικής απόφασης 2013/805/ΕΕ με την οποία επιτρέπεται στη Δημοκρατία της Πολωνίας να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 248 της 27.9.2019, σ. 71.
               
               
                  
                     (7)
                  
                        Εκτελεστική απόφαση (ΕΕ) 2019/2138 του Συμβουλίου της 5ης Δεκεμβρίου 2019 για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 324 της 13.12.2019, σ. 7.
               
               
                  
                     (8)
                  
                        Εκτελεστική απόφαση (ΕΕ) 2020/1262 του Συμβουλίου της 4ης Σεπτεμβρίου 2020 για την τροποποίηση της εκτελεστικής απόφασης 2012/232/ΕΕ, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 296 της 10.9.2020, σ. 6.
               
               
                  
                     (9)
                  
                        COM (2004) 728 final - Πρόταση οδηγίας του Συμβουλίου που τροποποιεί την οδηγία 77/388/EOK με σκοπό την απλούστευση των υποχρεώσεων που απορρέουν από το φόρο προστιθεμένης αξίας (ΕΕ C 24 της 29.1.2005, σ.10) που αποσύρθηκε στις 21 Μαΐου 2014 (ΕΕ C 153 της 21. 5. 2014, σ. 3).
               
               
                  
                     (10)
                  
                        EE L 347 της 11.12.2006, σ. 1.
               
               
                  
                     (11)
                  
                        Εκτελεστική απόφαση (ΕΕ) 2018/1994 του Συμβουλίου, της 11ης Δεκεμβρίου 2018, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 320 της 17.12.2018, σ. 35.